ORDE do 25 de febreiro de 2009 pola que se convocan os cursos que forman parte do Plan de formación permanente para o persoal das escolas infantís 0-3 de Galicia.
VICEPRESIDENCIA DA IGUALDADE E DO BENESTAR — III. OUTRAS DISPOSICIÓNS — 13/03/2009

O Estatuto de autonomía de Galicia, no seu artigo 27.23º, asígnalle á comunidade autónoma a competencia exclusiva en materia de asistencia social.
A Lei 4/1993, do 14 de abril, de servizos sociais de Galicia, inclúe no seu artigo 5.3º, entre outras áreas de actuación, as relativas á familia, á infancia e á mocidade, e recolle no artigo 26.3º as competencias para a regulamentación das entidades, servizos e centros que presten servizos sociais, establecendo as condicións para o seu funcionamento, a capacitación do seu persoal e demais requisitos. O Decreto 517/2005, do 6 de outubro, polo que se establece a estrutura orgánica da Vicepresidencia da Igualdade e do Benestar, asígnalle as ditas competencias á Vicepresidencia da Igualdade e do Benestar.
A visibilidade da crecente importancia da educación infantil 0-3 anos e a xeneralización progresiva de escolas para este ciclo por todo territorio galego, obríganos a trazar e construír canles que permitan crear nexos de unión e coordinación entre os centros públicos galegos cara ao modelo de educación infantil que queremos para Galicia.
A creación e posta en marcha da Comisión de coordinación pedagóxica para o ciclo 0-3, por resolución da Secretaría Xeral da Igualdade do 19 de agosto de 2008, responsable da organización e coordinación das actividades de formación do persoal, representa non só a materialización dunha necesidade longamente arrastrada senón tamén unha firme determinación para que a educación infantil 0-3 anos poida ao fin afianzarse como o primeiro tramo do sistema educativo máis aló dos textos legais que así o avalan.
A organización dun plan de formación permanente dirixido ao colectivo de profesionais da educación infantil 0-3 é un dos obxectivos desta Comisión de coordinación pedagóxica e un instrumento imprescindible para a definición dun modelo de educación infantil coherente, integrador e enraizado no medio en que nace.
Neste contexto, saíu á luz o Plan de formación permanente para o persoal das escolas infantís 0-3 anos, enmarcado dentro do Plan de calidade das escolas infantís 0-3 anos 2006-2009, desenvolvido por vez primeira ao longo do ano 2008.
Nesta segunda convocatoria, as actividades formativas que integran o Plan de formación para o ano 2009, aínda que asentadas sobre a mesma estrutura que as ofertadas o pasado ano, experimentan os cambios necesarios para adaptarse ás demandas e suxestións dos e das profesionais que xa participaron nalgunhas actividades formativas do ano 2008.
Así mesmo, este ano 2009 amplíanse as modalidades de formación e ademais dos cursos de actualización científica e didáctica, dirixidos á formación individual dos/as profesionais da educación infantil, recóllense outras posibilidades como o asesoramento pedagóxico aos centros que así o soliciten ou a formación en centros, modalidade formativa dirixida fundamentalmente aos equipos educativos coa finalidade de afondar nalgún aspecto básico do seu traballo, evitando os desprazamentos e aproveitando os recursos do propio contorno.
Do mesmo xeito e igual que no pasado ano, a súa localización vinculada á demanda implica varias edicións en distintas localidades na maior parte das actividades formativas.
Finalmente cómpre salientar que este plan dirixido á actualización e adaptación da formación das e dos profesionais aos requirimentos de carácter socioeducativo que deben prever os centros de educación infantil no presente e no futuro inmediato configúrase, logo da experiencia do ano 2008, como un dos piares fundamentais sobre os que se asenta e que mellor representa a materialización do compromiso da Secretaría Xeral da Igualdade pola mellora da calidade da educación infantil en Galicia.
En virtude do exposto,
DISPOÑO:
Artigo 1º.-Obxecto.
O obxecto desta orde é convocar os cursos e demais modalidades de formación que integran o Plan de formación permanente correspondente ao ano 2009.
Artigo 2º.-Modalidades de formación.
As modalidades de formación que se ofrecen neste plan son as seguintes:
1. Cursos de actualización científica e didáctica.
Nesta epígrafe inclúense todas as actividades formativas recollidas no anexo I desta orde.
2. Asesoramento pedagóxico aos centros.
Esta modalidade formativa ten por obxecto axudar os equipos educativos das escolas infantís 0-3 nos seus procesos de desenvolvemento curricular: tanto na elaboración, desenvolvemento e avaliación de programacións didácticas como na aplicación á aula das propostas xurdidas de actividades formativas ou en relación cos materiais didácticos.
Os centros participantes dirixirán a súa solicitude á Comisión de coordinación pedagóxica dependente da Secretaría Xeral da Igualdade. Unha vez aprobada a actividade, a persoa coordinadora de referencia tomará contacto co equipo do centro co fin de deseñar un plan de traballo e facilitar os recursos necesarios para o desenvolvemento do dito plan.
Poderán participar nesta modalidade formativa as escolas infantís dependentes da Vicepresidencia da Igualdade e do Benestar e do Consorcio Galego de Servizos de Igualdade e Benestar.
3. Formación en centros.
Esta modalidade formativa está dirixida aos equipos educativos das escolas infantís que desexen iniciar unha dinámica de traballo conxunto, afondar nalgún aspecto considerado nuclear para o deseño e desenvolvemento da planificación didáctica ou para sensibilizalos cunha forma de traballo.
Nesta modalidade é condición recomendable para a súa realización que participen a maior parte dos/as profesionais do centro. Así mesmo, cando se trata de grupos moi pequenos, poden agruparse dous ou tres equipos educativos de escolas próximas e con intereses comúns. Cada grupo de traballo estará constuído por un mínimo de cinco persoas e un máximo de dez, unha das cales asumirá a coordinación do grupo.
Os centros participantes dirixirán a solicitude á Comisión de coordinación pedagóxica dependente da Secretaría Xeral da Igualdade de acordo co modelo establecido no anexo III desta orde, debidamente cuberta e asinada pola persoa que vaia coordinar o traballo, así como o plan de traballo que vai desenvolver. A dita comisión estudará a súa viabilidade e, de ser o caso, colaborará co grupo na definición do proxecto e ofrecerá os apoios formais e materiais necesarios para o desenvolvemento do traballo previsto.
Poderán participar nesta modalidade formativa as escolas infantís dependentes da Vicepresidencia da Igualdade e do Benestar e do Consorcio Galego de Servizos de Igualdade e Benestar.
4. Outras modalidades formativas.
Formarán parte do plan as actividades formativas organizadas baixo modalidades distintas ás previstas nos puntos anteriores como son seminarios en centros, sesións informativas, xornadas ou encontros, aprobadas pola Secretaría Xeral da Igualdade por proposta da Comisión de coordinación pedagóxica dependente dela.
Artigo 3º.-Requisitos dos/as participantes e preferencia no acceso aos cursos.
1. Poderán solicitar a súa participación nos cursos de actualización científica e didáctica convocados os/as profesionais que presten os seus servizos nas escolas infantís 0-3 de Galicia, financiadas total ou parcialmente con fondos públicos, e que se atopen en situación de servizo activo ou excedencia por coidado de fillo/a ou de familiar e que reúnan os requisitos establecidos para cada un dos cursos relacionados no anexo I.
Toda persoa solicitante que no momento do inicio do curso correspondente se atope en situación de baixa laboral por incapacidade temporal quedará automaticamente excluída da relación de admitidos/as.
2. O acceso ás actividades convocadas seguirá a seguinte orde de preferencia na adxudicación das prazas de acordo cos criterios de selección especificados para cada curso:
a) Profesionais que presten os seus servizos nas escolas infantís dependentes da Vicepresidencia da Igualdade e do Benestar e do Consorcio Galego de Servizos de Igualdade e Benestar.
b) Profesionais que presten os seus servizos nas escolas infantís de titularidade municipal e nas dependentes de entidades de iniciativa social sen ánimo de lucro.
Artigo 4º.-Presentación de solicitudes, prazo e documentación.
1. As persoas que, cumprindo os requisitos establecidos no anexo I para cada un dos cursos, desexen participar en calquera das actividades formativas, presentarán a súa solicitude de acordo co modelo establecido no anexo II, que poderán descargar na sección de formación da páxina web da Rede Galega de Escolas Infantís (www.galescolas.net).
Xunto co anuncio das actividades formativas concretarase o lugar e datas de realización de cada unha delas.
2. O prazo de inscrición para cada unha das actividades permanecerá aberto durante vinte (20) días naturais contados desde o anuncio da actividade correspondente na páxina web www.galescolas.net, anuncio que se publicará cunha antelación mínima de corenta (40) días á data de realización da actividade de que se trate.
A inscrición poderá realizarse por calquera das seguintes vías:
-Correo ordinario:
Servizo de Infancia e Programas Especiais.
Secretaría Xeral da Igualdade.
Edificios administrativos San Caetano.
15781 Santiago de Compostela.
-Fax:
981 95 76 90.
-Vía telemática:
Páxina web www.galescolas.net
3. As persoas que non estean rexistradas como solicitantes dos cursos do Plan de formación 2008 ou aqueloutras cuxa situación laboral sufriu cambios desde a data da súa inscrición, deberán presentar xunto coa súa solicitude unha certificación acreditativa da súa condición de persoal do Consorcio Galego de Servizos de Igualdade e Benestar ou, de ser o caso, de persoal de escola infantil municipal ou de entidade de iniciativa social, con especificación da súa categoría profesional. No caso do persoal das escolas infantís dependentes da Vicepresidencia, comprobarase de oficio a súa condición e categoría.
Artigo 5º.-Criterios de selección para a modalidade de cursos.
1. Os criterios de selección aplicables no acceso ás actividades formativas na modalidade de cursos de actualización científica e didáctica serán os seguintes:
a) Pertenza á categoría profesional a que se dirixe a convocatoria do curso.
b) Orde de presentación das solicitudes por calquera das vías establecidas no artigo 4º desta norma.
c) En cada curso reservarase unha praza para solicitantes que presenten o certificado de recoñecemento do grao de minusvalidez. En todo caso, o número de cursos sobre os que estes/as solicitantes exercen o seu dereito preferente será de dous.
d) As persoas que teñan participado nalgún dos cursos da convocatoria do Plan de formación de 2008, no caso de presentar solicitude de participación para a mesma actividade formativa convocada neste plan quedarán automaticamente excluídas de tal actividade.
2. Cando o número de persoas solicitantes sexa superior ao número de prazas ofertadas elaborarase unha lista de espera. De quedaren prazas vacantes para calquera dos cursos, procederase ao chamamento telefónico das persoas que figuren na dita lista.
3. O número máximo de cursos para os que poderá ser seleccionado/a cada solicitante será de dous (2). No caso de solicitar un número maior non se lle aplicará o criterio de preferencia.
Non obstante, estes/as solicitantes pasarán ao final da lista de espera para calquera das demais actividades formativas solicitadas.
4. A falsidade ou ocultación de datos esenciais para a selección dos/as aspirantes dará lugar á súa exclusión automática do curso solicitado, así como á imposibilidade de participar en ningún outro curso do plan de formación deste ano.
No caso de que o/a solicitante se atope en situación de incapacidade temporal no momento da realización do/s curso/s, deberá comunicar esa circunstancia por escrito co fin de cubrir a vacante producida e evitar a penalización que suporía a non comunicación.
Artigo 6º.-Publicación das listas de admitidos/as.
As listas de admitidos/as de cada curso serán publicadas na páxina web www.galescolas.net dentro dos dez (10) días seguintes ao remate do prazo de inscrición e sempre dez (10) días antes da realización da actividade correspondente.
As persoas seleccionadas recibirán unha notificación automática da súa admisión.
Artigo 7º.-Requisitos de asistencia ás actividades formativas.
1. É obrigatoria a asistencia con puntualidade a todas as sesións dos cursos. Unicamente poderá autorizarse a ausencia por causas xustificadas, que se acreditara documentalmente ante a persoa responsable do curso nun prazo de máximo de 10 días despois de que este finalice e que, en ningún caso, poderá superar o 15% das horas lectivas. A ausencia, mesmo xustificada, superior ao 15% do total das horas lectivas suporá a perda do dereito á obtención do diploma.
A falta de asistencia dun número de horas superior ao 15% das horas lectivas sen xustificación ou a falta de acreditación documental da causa alegada determinará non só a perda do dereito ao certificado senón que poderá ser causa de exclusión das convocatorias dos restantes cursos do Plan de formación correspondente ao ano 2009.
2. Durante a realización das actividades formativas levarase un control permanente de asistencia a través dos sistemas que se establezan para o efecto e, así mesmo, constarán como incidencia as ausencias dentro de cada sesión. Isto implica que o persoal que participe nos cursos terá que anotar a hora de chegada ou saída, no caso de facelo durante a duración oficial do curso, para poder acreditar o tempo que faltou. De non facelo así e realizarse un control de asistencia extraordinario, perderá o dereito a recibir o certificado.
Artigo 8º.-Avaliación e certificados.
A avaliación dos coñecementos adquiridos polo alumnado realizarase segundo os criterios establecidos no deseño de cada unha das actividades que se reflicten no anexo I.
O certificado acreditativo do curso expedirase unicamente a aquelas persoas que o superen cunha avaliación positiva.
Artigo 9º.-Anulación da reserva.
Cando unha persoa seleccionada non poida asistir ao curso para o que está admitido/oa , deberá comunicar a súa renuncia por calquera das vías sinaladas no artigo 4º desta norma, cunha antelación mínima de tres (3) días hábiles á data de inicio do curso de que se trate.
De non facelo así, agás causa xustificada, non poderá ser admitida a ningunha das actividades formativas integradas neste Plan de formación.
A cobertura das prazas vacantes por baixas realizarase segundo a orde da listaxe de inscrición que para estes efectos constitúese en lista de agarda.
Artigo 10º.-Suspensión ou modificación das actividades formativas.
No suposto de que o número de solicitantes a unha actividade formativa sexa inferior ao 50% das prazas convocadas, a Administración reserva para si o dereito a suspender, modificar as datas ou agrupar varias edicións da mesma actividade. Neste suposto a comunicación ás/aos interesada/os farase a través da páxina web www.galescolas.net.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 25 de febreiro de 2009.
Anxo Manuel Quintana González
Vicepresidente da Igualdade e do Benestar
Ver referencia pdf "05100D004P063.PDF"